U-I-13/95
Natisni
Opravilna št.:
U-I-13/95
Datum odločitve:
6. 6. 1995
Objavljeno:
OdlUS IV, 57
ECLI:
ECLI:SI:USRS:1995:U.I.13.95
Akt:
Odredba o začasni statusni ureditvi Mestne občine Velenje (Uradni vestnik občine Velenje, št. 17/94)
Izrek:
Postopek za preizkus pobude za oceno ustavnosti in zakonitosti Odredbe o začasni statusni ureditvi Mestne občine Velenje se ustavi.
Evidenčni stavek:
Ustavno sodišče je postopek za preizkus pobude za oceno ustavnosti in zakonitosti ustavilo, ker je izpodbijana Odredba o začasni statusni ureditvi Mestne občine Velenje prenehala veljati in ne gre za primer iz 47. člena Zakona o Ustavnem sodišču.
Geslo:
Ustavitev postopka zaradi prenehanja veljavnosti izpodbijanega akta.
Organizacija mestne občine.
Pravna podlaga:
Ustava, 160. in 161. čl.
Zakon o Ustavnem sodišču (ZUstS), 6. in 47. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Skupina članov saveta Mestne občine Velenje
Datum vloge:
19. 1. 1995
Vrsta odločitve:
sklep
Vrsta rešitve:
ustavitev
Dokument:
US17464
Dokument v PDF obliki:
U-I-13-95.pdf
117 KB
Prenesite datoteko
U-I-13/95
6.6.1995
S K L E P
Ustavno sodišče je v postopku preizkusa pobude za oceno ustavnosti in zakonitosti, ki jo je vložila skupina članov sveta Mestne občine Velenje, na seji dne 6/6-1995
s k l e n i l o:
Postopek za preizkus pobude za oceno ustavnosti in zakonitosti Odredbe o začasni statusni ureditvi Mestne občine Velenje (Uradni vestnik občine Velenje, št 17/94) se ustavi.
O b r a z l o ž i t e v
A.
Skupina enajstih članov sveta Mestne občine Velenje je dne 19.1.1995 vložila pobudo za oceno ustavnosti in zakonitosti Odredbe o začasno statusni ureditvi Mestne občine Velenje, ki jo je izdal župan na podlagi drugega odstavka 49. člena v zvezi z 34. členom Zakona o lokalni samoupravi (Uradni list RS, št. 72/93, 6/94 - odl. US, 45/94 - odl. US, 57/94, 14/95 in 20/95 - odl. US - v nadaljevanju: ZLS). Pobudniki menijo, da je župan prekoračil pravice, ki mu jih daje 34. člen Zakona o lokalni samoupravi. Navedena določba pooblašča župana, da sprejme začasne nujne ukrepe le v primeru razmer, v katerih bi bilo lahko v večjem obsegu ogroženo življenje in premoženje občanov, občinski svet pa se ne more pravočasno sestati. Nekonstituiranje sveta Mestne občine po mnenju pobudnikov ne predstavlja primera, predvidenega v 34. členu ZLS, in ne pooblašča župana za izdajo izpodbijane odredbe.
Župan Mestne občine Velenje v odgovoru na pobudo z dne 19.5.1995 navaja, da je izdal izpodbijano odredbo iz razloga, da ne bi prišlo do popolne pravne praznine na območju novonastale Mestne občine Velenje. Svet Mestne občine se je konstituiral šele na seji dne 9.2.1995 in na tej seji tudi sprejel Statutarni sklep, s katerim je razveljavil izpodbijano odredbo. Tiste določbe izpodbijane odredbe, ki jih Statutarni sklep ni izrecno razveljavil, je zaradi jasnosti razveljavil sam župan s sklepom z dne 21.4.1995. Poudarja, da na podlagi izpodbijane odredbe niso nastale materialne ali kakšne druge posledice in predlaga zavrnitev pobude.
B.
Svet Mestne občine Velenje je na svoji 1. seji dne 9.2.1995 sprejel statutarni sklep, objavljen v Uradnem vestniku Občine Velenje št. 3 z dne 17.2.1995, s katerim je v točki XV razveljavil večino določb izpodbijane odredbe. Izrecno je razveljavil točke I., II., III. in IV., prvi odstavek V. točke, prvi in drugi odstavek VI. točke, VII., VIII., IX. in X. točko. Župan Mestne občine Velenje je dne 21.4.1995 izdal sklep, objavljen v Uradnem vestniku Mestne občine Velenje št. 7 z dne 11.5.1995, s katerim je razveljavil še ostale določbe izpodbijane odredbe in sicer V. točko v celoti (odstavki 1 do 5) in zadnji odstavek VI. točke v celoti.
Ustavno sodišče odloča o ustavnosti in zakonitosti predpisov, ki veljajo (160. in 161. člen Ustave); le če so podani pogoji iz 47. člena Zakona o Ustavnem sodišču (Uradni list RS, št. 15/94), lahko odloča o ustavnosti in zakonitosti predpisa, ki je med postopkom prenehal veljati. Ker je izpodbijana Odredba o začasni statusni ureditvi Mestne občine Velenje v postopku preizkusa pobude za oceno njene ustavnosti in zakonitosti prenehala v celoti veljati, niso pa podani pogoji za uporabo 47. člena Zakona o Ustavnem sodišču, je Ustavno sodišče postopek preizkusa pobude ustavilo.
C.
Ustavno sodišče je sprejelo ta sklep na podlagi 6. člena in ob smiselni uporabi 47. člena Zakona o Ustavnem sodišču v sestavi: predsednik dr. Tone Jerovšek in sodniki dr. Peter Jambrek, mag. Matevž Krivic, mag. Janez Snoj, dr. Lovro Šturm, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
Predsednik
dr. Tone Jerovšek